РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/53-18

30. априла 2018. године

Б е о г р а д

З А П И С Н И К

18. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 12. АПРИЛА 2018. ГОДИНЕ

Седница је почела у 13,05 часова.

Седницом је председавао Мирко Крлић, председник Одбора.

Седници су присуствовали: Драгана Костић, Станија Компировић, проф. др Марко Атлагић, мр Јадранка Јовановић, проф. др Снежана Богосављевић Бошковић, др Ана Стевановић и Весна Марјановић, чланови Одбора.

Седници је присуствовао Младен Лукић, заменик члана Одбора.

Седници нису присуствовали чланови Одбора: Јасмина Обрадовић, Снежана Пауновић, Татјана Мацура, Александра Белачић, Наташа Михаиловић Вацић, Хаџи Милорад Стошић,Ђорђе Вукадиновић и Наташа Мићић, нити њихови заменици.

Поред чланова Одбора седници су присуствовали: Александра Чабраја, народни посланик, Бранислав Маричић, шеф Кабинета у Министарству културе и информисања, Игор Јовичић, секретар Министарства, Драган Блешић, посебни саветник министра културе и информисаања и Предраг Благојевић, виши саветник у Министарству.

На предлог председавајућег, чланови Одбора су већином гласова усвојили следећи

Д н е в н и р е д:

1. Разматрање Збирне листе кандидата за чланове Националног савета за културу.

Пре преласка на разматрање утврђеног дневног реда усвојени су без примедаба:

-записник 14. седнице Одбора за културу и информисање, одржане 6. фебруара 2017. године;

-записник 15. седнице Одбора за културу и информисање, одржане 16. јуна 2017. године;

-записник 16. седнице Одбора за културу и информисање, одржане 2. новембра 2017. године.

**ПРВА ТАЧКА-** Разматрање Збирне листе кандидата за чланове Националног савета за културу

У уводним напоменама, председник Одбора Мирко Крлић је подсетио чланове Одбора да је, сагласно члану 15. Закона о култури, Национални савет за културу стручно-саветодавно тело, образовано ради обезбеђивања сталне стручне подршке у очувању, развоју и ширењу културе.

Напоменуо је да Савет има деветнаест чланова које бира Народна скупштина на предлог овлашћених предлагача, из реда угледних и афирмисаних уметника и стручњака у култури, на период од пет година.

Истакао је да је Министарство културе и информисања, у складу са чланом 16. Закона о култури 29. марта 2018. године упутило Народној скупштини Збирну листу кандидата за чланове Националног савета за културу.

Нагласио је и то да су сви овлашћени предлагачи били су у обавези да предложе утврђени број, или највише двоструко већи број кандидата од оног броја који се бира из редова сваког од предлагача, а да су своје предлоге кандидата, овлашћени предлагачи доставили Министарству културе и информисања, на основу којих је Министарство и сачинило Збирну листу.

Констатовао је да члан 16. Закона прописује да има укупно осам овлашћених предлагача, као и да за члана Савета не може да буде изабрано лице које је именовано, изабрано или постављено на функцију у државном органу, органу аутономне покрајине и органу јединице локалне самоуправе.

Замолио је све присутне да се држе прописане процедуре и да у току дискусије не улазе у појединости биографија предложених кандидата, с обзиром да то није тема ове тачке Дневног реда, односно да је задатак Одбора да на седници искључиво утврди, да ли су предлоге кандидата поднели сви овлашћени предлагачи, као и да ли је Збирна листа сачињена у складу са одредбама члана 16. Закона о култури.

Напоменуо је да је свим члановима/заменицима чланова Одбора у материјалу за седницу достављено:

- Збирна листа кандидата за чланове Националног савета за културу;

- биографије предложених кандидата;

- дописи овлашћених предлагача.

Своје излагање је завршио напоменувши да су 11. априла 2018. године на емаил службе Одбора стигли дописи: Српског ПЕН центра, Српског књижевног друштва и Удружења кљижевних преводилаца Србије, као и допис четири репрезентативна удружења из области позоришне уметности, филмске уметности и уметничке игре.

Игор Јовичић, секретар Министарства културе и информисања, напоменуо је да је Министарство објединило све предлоге овлашћених предлагача за чланове Националног савета за културу, не улазећи притом у аутономију предлагања кандидата који сваки овлашћени предлагач, сагласно одредбама Закона поседује.

Указао је на чињеницу да је Министарство активније учествовало једино у поступку предлагања четири кандидата из реда истакнутих уметника и стручњака у култури, а који се бирају на предлог Владе.

У дискусији су учествовали: Весна Марјановић, Мирко Крлић, Игор Јовичић, др Ана Стевановић, Александра Чабраја, проф. др Марко Атлагић, Драгана Костић и мр Јадранка Јовановић.

У току дискусије наглашена је важност коју Национални савет за културу има као стручно-саветодавно тело, али је и истовремено скренута пажња на све проблеме са којима се ово тело у претходном мандату суочило.

Постављено је питање због чега се толико дуго чекало са отпочињањем поступка избора новог састава Савета, имајући у виду чињеницу да је мандат претходним члановима Савет истекао још 25. маја 2016. године.

Налашено је да, када се узму у обзир дописи Српског ПЕН центра, Српског књижевног друштва и Удружења кљижевних преводилаца Србије, као и допис четири репрезентативна удружења, доводи се у питање и законитост целог поступка избора чланоае Националног савета за културу и стиче се утисак да процедура није у потпуности испоштована.

Истакнуто је да се из наведених дописа може закључити да су поједини заступници удружења злоупотребили свој положај и без сагласности самих удружења предложили кандидате за чланове Савета.

Наведено је да су се одређена удружења обратила дописима Влади, као и Министарству и с тим у вези постављена су питања представницима Министарства о томе да ли су удружења добила и одговоре на поднете дописе.

Такође, напоменуто је да према подацима који су доступни на званичној интернет страници Савета, ово тело већ две године није заседало, а да према појединим информацијама Савет није учестовало ни у разматрању и давању мишљење о предлогу предлога стратегије развоја културе, а који је сагласно члану 17. Закона његов посао и задатак.

Поновљен је начин на који се поступак предлагања кандидата за чланове Савета одвијао, а као спорно истакнут је начин на који је кандидат Владимир Логунов предложен.

Наведено је да је Координациони одбор уметничких удружења овлашћен искључиво да организује поступак предлагања кандидата који се бирају на предлог репрезентативних удружења, али да нема овлашћења и да сам доставља предлоге кандидата. С тим у вези чланови Одбора су упознати са појединостима која се замерају Координационом одбору, односно са извесни подацима у поступку која ова удружења сматрају да представљају кршење Законом прописане процедуре предлагања кандидата.

Предложено је да Одбор посебно размотри наводе из дописа у којима се указује на кршење поступка избора чланова Савета и да се стави на одлучивање предлог да се Збирна листа кандидата не усвоји у делу који се односи на предлог кандидата Координационог одбора уметничких удружења у области књижевног стваралаштва и преводилаштва.

Наглашено је да се мора поштовати предлог који су доставила удружења из области позоришне уметности, филмске уметности и уметничке игре и да се треба утврдити Збирна листа на којој ће се налазити искључиво кандидат којег су предложила ова удружења.

Затражено је да се члановима Одбора дају на увид сви дописи репрезентативних удружења, као и допис Координационог одбора којим су предложени кандидати за чланове Националног савета за културу.

Са друге стране наглашено је да је до извесног кашњење у поступку избора чланова Савета дошло услед тога што поједини предложени кандидати нису испуњавали Законом прописане услове, односно због тога што је један кандидат био именован у органу јединице локалне самоуправе, што је директно у супротности са одредбама члана 16. став 7. Закона.

Истакнуто је да кашњење у избору новог састава Националног савета за културу није довело до престанка рада овог стручно-саветодавног тело, односно да је Савет у претходно изабраном саставу редовно држао седнице и вршио Законом прописане послове.

Констатовано је да члан 16. Закона детаљно прописује поступак избора чланова Савета, као и да је одредбама овог члана прописано да Министарство за сваку наведену област културне делатности из које се бирају представници установа културе одређује установу која организује поступак предлагања, односно да одређује удружење које спроводи поступак избора представника удружења из области заштите културног наслеђа. Сагласно наведеном закључено је да Министарство није овлашћено да улази у појединости достављених предлога репрезентативних удружења или других овлашћених предлагача, ако се има у виду и чињеница да су сви достављени предлози уредно сачињени на меморандуму удружења, снабдевени печатом удружења и потписани од стране овлашћеног лица/заступника удружења.

Наведено је да су сви овлашћени предлагачи били у обавези да предложе утврђени број или највише двоструко већи број кандидата од оног броја који се бира из редова предлагача, тако да је додатни предлог кандидата који је доставио Координациони одбора уметничких удружења, а који се бира на предлог репрезентативних удружења, у потпуности у складу са одредбама Закона.

Посебно је наглашено да Министарство није вршило никакву измену достављених предлога, односно да ниједан од предложених канидата није скинут са Збирне листе, већ је Министарство искучиво објединило све достављене предлоге овлашћених предлагача.

Поводом навода да Национални савет за културу већ две године није заседао, скренута је пажња на акте овог тела, попут Записника са 54. редовне седнице Савета која је одржана 7. септембра 2017. године, а на основу којег се јасно види да ово тело редовно одржава седници и обавља послове и задатке који су му поверени.

Истакнуто је да Одбор за културу и информисање није тело које врши избор чланове Савета, већ је та обавеза искључиво на Народној скупштини.

Председник Одбора је закључио расправу у вези са овом тачком Дневног реда.

Председник Одбора је још једном упознао чланове Одбора са Збирном листом кандидата за чланове Националног савета за културу, на којој се налазе:

1) четири кандидата (бира се четири члана) из реда истакнутих уметника и стручњака у култури, a које је предложила Влада:

- Душан Ковачевић, дипломирани драматург;

- Никола Шуица, доктор ликовних уметности;

- Ђорђе Ђурић, професор опште историје;

- Светислав Божић, композитор.

2) седам кандидата (бира се четири члана) из реда запослених у установама културе, a које су предложиле установе културе чији су оснивачи Република, аутономне покрајине и јединице локалне самоуправе:

- др Драгана Ковачић или Весна Башић, на предлог Народног музеја у Београду;

- Александар Стаматовић или Небојша Дугалић, на предлог Народног позоришта у Београду;

- др Драгана Милуновић, на предлог Народне библиотеке Србије;

- Богдана Опачић или Бојана Субашић, на предлог Завода за проучавање културног развитка.

3) седам кандидата (бира се четири члана), a које су предложила репрезентативна удружења, водећи рачуна о заступљености свих профила:

- Душко Паунковић или Живорад Ајдачић, (књижевно стваралаштво и преводилаштво);

- Душан Русалић (ликовне уметности, примењене уметности, визуелне уметности, дизајн и архитектура);

- Иван Илић или Срђан Хофман (музичко стваралаштво - композитори, извођачи);

- Војислав Брајовић или Владимир Логунов (позоришне уметности, филмске уметности и уметничке игре).

4) два кандидата (бира се један члан) из области заштите културног наслеђа ), a које су предложила удружења из области заштите културног наслеђа:

- Алекса Цигановић или др Биљана Ђорђевић.

5) четири кандидата (бира се два члана), a које је предложила Српска академија наука и уметности:

- академик Предраг Пипер;

- академик Тибор Варади;

- академик Иван Јевтић;

- дописни члан САНУ Миодраг Марковић.

6) један кандидат (бира се један члан), a којег је предложио Савет универзитета уметности:

- мр Оливера Стојадиновић

7) један кандидат (бира се један члан), a којег је предложила Конференције универзитета Србије:

- Чедомир Васић

8) четири кандидата (бира се два члана), a које су предложили национални савети националних мањина:

- Карољ Вичек

- Васвија Гусинац

- Мирослав Јовичин

- Весна Милекић

Председник Одбора је на гласање ставио предлог да Одбор за културу и информисање утврди да је Збирна листа кандидата за чланове Националног савета за културу, у предложеном тексту, сачињена у складу са одредбама члана 16. Закона о култури, односно да су предлоге кандидата поднели сви овлашћени предлагачи.

Одбор је, већином гласова (седам гласова за и два гласа против) утврдио да је Збирна листа кандидата за чланове Националног савета за културу сачињена у складу са одредбама члана 16. Закона о култури.

Председник Одбора је на гласање ставио предлог да се за известиоца Одбора на седници Народне скупштине одреди Мирко Крлић, председник Одбора.

Одбор је, већином гласова (осам гласова за и једним уздржаним), усвојио предлог да се за известиоца Одбора на седници Народне скупштине одреди Мирко Крлић, председник Одбора.

Председник Одбора је констатовао да ће Одбор за културу и информисање доставити Збирну листу кандидата за чланове Националног савета за културу Народној скупштини, јер су се стекли услови за спровођење поступка за избор деветнаест чланова Националног савета за културу, на период од пет година.

Седница је завршена у 14,02 часова.

СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Дана Гак Мирко Крлић